Davos
Store norske leksikon,Geografi,Verdens geografi,Europa,Sveits’ geografi
Davos er en by i Sveits, i kanton Graubünden, 1560 moh. Den ligger øverst i elven Landwassers dalføre, en sidedal til Rhinen og har 10 862 innbyggere (2020). Davos består av Davos Platz (den egentlige byen) og Davos Dorf, 2,5 km ovenfor.
Turisme Davos er, etter Zermatt, det viktigste turiststedet i Sveits målt etter antall gjestedøgn på hotellene; flere gjestedøgn hadde i 2019 bare de store byene Zürich, Genève, Basel, Luzern og Lausanne. Davos er et kjent vintersportssted, og er på grunn av sitt tørre, solrike og helsebringende klima også kjent som rekreasjonssted (Luftkurort) med røtter tilbake til rundt 1860.Davos er meget godt utbygd med alpinbakker og ulike andre anlegg, for eksempel for rodel, snowboard og så videre. Det finnes også et stort skiløypenett i fjellet, samt et omfattende fotrutenett. Byen har også tallrike andre idrettsanlegg som skøytebaner, golfbane, tennisbaner og så videre. Samferdsel Davos har vei- og jernbaneforbindelse (Rhätische Bahn) med Rhindalen og Chur, både via Landquarts dalføre (Prättigau) og Landwassers dalføre. Fra Klosters, ca. 10 km nord for Davos, går det en direkte jernbaneforbindelse sørøstover til Scuol i Unterengadin (se Engadin) via den 19,1 km lange Vereinatunnelen. Næringsliv I Davos ligger flere forskningsinstitutter for medisin og snø- og lavinestudier. Her finnes også et museum for den tyske ekspresjonisten Ernst Kirchner.I byen arrangeres hver vinter World Economic Forum, et økonomisk toppmøte for statsledere og ledende forretningsfolk innen ulike bransjer og næringer fra hele verden. Les mer i Store norske leksikon Sveits